Peka pengorbanan petugas barisan hadapan
ADI SAFARMAN KABONG: Peka dengan pengorbanan petugas di barisan
hadapan dalam memerangi wabak Covid-19, Pusat Khidmat Ahli Dewan Undangan
Negeri (ADUN) Kabong menghulurkan sumbangan makanan dan minuman kepada pasukan
keselamatan yang menjaga kawalan operasi di sekitar kawasan Kabong. Pegawai Khas ADUN Kabong, Nur Elffi Amir berkata, Program
Khidmat Masyarakat tersebut telah mendapat kerjasama daripada Family W
Supermarket Kabong. Sumbangan tersebut katanya, telah disampaikan kepada
Klinik Kesihatan Kabong, Balai Polis Kabong dan juga Anggota Jabatan
Sukarelawan Malaysia (Rela) kawasan Kabong. “Sumbangan berupa 30 kotak air mineral, lima kotak
biskut kering dan 10 kotak mi segera bagi membantu barisan hadapan ini bertugas
sepanjang Perintah Kawalan Pergerakan (PKP) bagi usaha mengelakkan penularan
wabak Covid-19 di Kabong sehingga 31 Mac ini. “Ia sekaligus merupakan tanda penghargaan pihak kami
iaitu Pusat Khidmat ADUN N.40 Kabong atas jasa dan pengorbanan anggota
keselamatan sepanjang Perintah Kawalan Pergerakan dijalankan,” katanya. Kata Nur Elffi, sumbangan itu walaupun tidak seberapa
namun ia amat bermakna dan sebagai tanda terima kasih kepada petugas barisan
hadapan yang berkorban untuk rakyat Malaysia. “Pihak kami merakamkan penghargaan atas sumbangan
bakti mereka yang berada di barisan hadapan dalam membenteras penularan
Covid-19. “Kita berdoa semoga semua yang terlibat menangani
kes Covid-19 ini sentiasa dilindungi dan juga seluruh rakyat sentiasa sihat
tanpa jangkitan,” katanya. Dalam pada itu, ADUN Kabong Mohd Chee Kadir menyeru
seluruh masyarakat di Kabong sentiasa menjaga kesihatan dan memastikan
penjagaan kebersihan diri di tahap tertinggi. “Kita juga perlu sentiasa mematuhi segala arahan
kerajaan dari semasa ke semasa bagi menangani wabak ini dari terus merebak dan
menjangkiti lebih ramai,” katanya lagi. Beliau turut mewakili seluruh warga N.40 Kabong ingin
mengucapkan terima kasih kepada Ketua Menteri, Datuk Patinggi Abang Johari Tun
Openg yang mengumumkan pelbagai pakej bantuan kepada rakyat yang terjejas
akibat Covid-19. “Sehubungan itu, saya menggesa rakyat agar
berganding bahu bersama kerajaan memerangi wabak ini.  “Patuhilah arahan kerajaan agar pandemik bahaya ini
tidak terus menular sehingga mengorbankan lebih banyak nyawa,” katanya. 
See author's posts
